Kirsan Iljumžinov

Kirsan Iljumžinov (vene keeles Кирса́н Никола́евич Илюмжи́нов, sündinud 5. aprillil 1962 Elistas) on Venemaa poliitik ja malefunktsionäär.

Iljumžinov oli aastatel 1993–2007 Kalmõkkia president ja 2007–2010 Kalmõkkia Vabariigi pea (Глава Республики Калмыкия).

Ta lõpetas 1979. aastal Elista 3. keskkooli, seejärel töötas aasta aega koostelukksepana tehases Zvezda, siis teenis 2 aastat Nõukogude Armees Põhja-Kaukaasia sõjaväeringkonnas ja lõpetas teenistuse vanemseersandina.

1982–1989 õppis Iljumžinov Moskva riiklikus rahvusvaheliste suhete instituudis. 1988 visati ta kursusekaaslaste kaebuse põhjal välja nii instituudist kui NLKP-st alkoholi tarvitamise tõttu avalikus kohas. Iljumžinov kirjutas selle peale NLKP Keskkomitee peasekretärile Mihhail Gorbatšovile, NSV Liidu välisministrile Eduard Ševardnadzele ja KGB juhile Viktor Tšebrikovile kaebuse ning algas pool aastat kestnud uurimine, mille tulemusena ennistati Iljumžinov instituuti ja parteisse.

18. märtsil 1990 valiti Iljumžinov Kalmõkkias asuvast Manõtši valimisringkonnast number 821 Vene NFSV rahvasaadikuks, 1991 NSV Liidu Ülemnõukogu liikmeks.

1992 asutas ta koos tuntud ajakirjaniku Jevgeni Dodoleviga ajalehe Novõi vzgljad, mis ilmub tänapäevani. 1993 valiti Iljumžinov Venemaa ettevõtjate koja presidendiks.

11. aprillil 1993 valiti Iljumžinov Kalmõkkia esimeseks presidendiks, sama aasta detsembris Venemaa Föderatsiooninõukogu esimese koosseisu ja 1996 ametikohast tulenevalt ka teise koosseisu liikmeks. 

1995 valiti ta Kalmõkkia presidendiks tagasi, seekord 7 aastaks. 27. oktoobril 2002 valiti ta teises voorus kolmandaks ametiajaks Kalmõkkia presidendiks (seekord 3 aastaks) ja 24. oktoobril 2005 määras Vladimir Putin ta neljandakski ametiajaks presidendiks (seekord 5 aastaks). Viiendaks ametiajaks ta enam ei soovinud kandideerida ja tema ametiaeg lõppes 24. oktoobril 2010. 

1995–2018 oli Iljumžinov ka Rahvusvahelise Maleföderatsiooni (FIDE) president. Ta valiti sellele kohale tagasi 2. juunil 2006 ja 29. septembril 2010. Viimasel juhul kandideeris tema vastu maailmameister Anatoli Karpov, aga sai valimistel 55:95 lüüa. 

29. detsembril 2000 sai Iljumžinov jalgpalliklubi Elista Uralan presidendiks. Klubi läks pankrotti 2003 ja selle põhjal asutatud järgmine klubi läks pankrotti 2006.

Iljumžinovi auks on nimetatud asteroid 5570 Kirsan.

Autasud 

12. augustil 1996 pälvis Iljumžinov Venemaa presidendi Boriss Jeltsini tänukirja "aktiivse osalemise eest Venemaa Föderatsiooni presidendi valimiskampaania organiseerimises".

3. aprillil 1997 pälvis Iljumžinov Sõpruse ordeni "teenete eest riigi ees ning suure panuse eest sõpruse ja koostöö tugevdamisse rahvaste vahel".

25. augustil 2005 pälvis Iljumžinov Venemaa presidendi Vladimir Putini tänukirja "aktiivse osaluse eest Venemaa Föderatsiooni riiginõukogu töös".

12. detsembril 2008 pälvis Iljumžinov Venemaa presidendi Dmitri Medvedevi aukirja "aktiivse osalemise eest Venemaa põhiseaduse projekti ettevalmistamises ja suure panuse eest Venemaa Föderatsiooni demokraatlike aluste arendamisse".

10. märtsil 2009 pälvis Iljumžinov Venemaa valitsuse 2008. aasta teadus- ja tehnikapreemia "vene lihakarjatõugude põhjal loomaliha saamise stabiilse tootmissüsteemi väljatöötamise ja juurutamise eest".

Iljumžinov on Venemaa kunstiakadeemia auliige.

Venemaa poliitikud
Venemaa malefunktsionäärid
FIDE presidendid
Kalmõkkia
Sündinud 1962